Boer Johan: ‘Daar is net een van my’Boer Johan (Foto: Donna Lewis) In Donderdagaand se episode van kykNET se gewilde realiteitsreeks Boer soek ŉ vrou, het die vroue hulself gereed gemaak om die boere se gesinne te ontmoet, maar op Boer Johan (60) van Carolina in Mpumalanga se plaas het dinge nie heeltemal volgens plan verloop nie. Dit nadat Marinda, wat verlede week in ŉ onverwagse wending saam met Marilyn op die plaas agtergebly het, vrywillig die oggend van die braai haar tasse gepak het. Minki Joubert, aanbieder van die program, wou by Marinda weet wat gebeur het om haar dié besluit te laat neem. “Nadat Marita uit is, het ek aan Johan se lyftaal opgetel dat ek ook nie die een is vir hom nie,” het Marinda gesê. “Hy het sy pot se deksel beslis gekry. Ek wil nie langer bly as wat ek moet bly nie. Ek wil nie langer seerkry nie.” Marinda en Johan het gaan stap terwyl Marilyn, ŉ rekenmeester van Johannesburg, nog geslaap het en Johan het emosioneel gereageer op haar vertrek. “Vanoggend was ŉ ongelooflike geestelike ervaring. Daar het ek besef ek en Marinda sal wonderlike vriende wees, maar daar is nie ŉ vonk in my hart vir haar nie. Marinda het na my toe gekom en my ŉ hug gegee en vir my gesê: ‘Johan, ek soek ŉ man soos jy’. Ek sê: ‘Maar daar is net een van my. Ek sal vir jou bid dat die Here vir jou een stuur wat by jou pas en saam met jou die pad kan loop’,” het Johan tranerig gesê. Ná Marinda se vertrek het Marilyn gesê sy het eintlik haar ondersteuning nodig gehad. “Nou is ek alleen in die ding,” het sy gelag. “Dis nou heavy op my. Baie dinge het nou klaar gebeur en ek sal vinnig moet aanpas.” Ná afloop van die braai op Johan se plaas met sy naaste vriende en familie, was meeste van hulle dit eens dat Johan die regte besluit geneem het. “Jonk van gees is sagkens gestel,” het Jerry, Johan se seun, gesê. “My pa is 60, maar hy gedra homself soos ŉ 30-jarige.” Johan het die omstrede raam met die foto en brief van sy gekose vrou vir Marilyn gewys. “Sy is geensins ŉ trofee nie,” het Johan gesê. “Ek wil niemand ten toon stel nie.” Boer soek ŉ vrou is Donderdae op kykNET, DStv-kanaal 144, te sien. Lees meer oor dié reeks op Maroela Media.